Þann 9. maí byrjaði Gestur Hansson á byggingu klifurturns ofan við Hlíðarrípil á Siglufirði . Turninn , sem er um 12 metra hár , er hönnun Gests , og hvíldi vinnan við bygginguna að stærstum hluta á höndum hans . Burðarvirki turnsins er afar traust , gert úr rafmangsstaurum sem Rarik gaf til verksins . Undirstöður eru grafnar djúpt í jörðu með þar til gerðum þverstífum og öllu tilheyrandi , þannig að turninn er mjög traustur og stöðugur . Björgunarsveitin keypti svo efni til samsetningar og í klæðningu . Öll vinna við bygginguna var unnin í sjálfboðavinnu . Nú er turninn kominn í notkun sem sig-turn , en í framtíðinni verður einnig settur á hann klifurveggur . Turninn verður læstur þannig að óviðkomandi komast ekki upp í hann , og því ætti ekki að vera hætta á að krakkar eða aðrir slasi sig í turninum . Björgunarsveitin er eigandi turnsins og sér um að opna hann þegar æfingar eða aðrir viðburðir eru á dagskrá . Sigæfingar á landsmóti unglingadeilda landsbjargar 2019 Út úr turninum stendur rammgerð slá sem hér er notuð við kassaklifur Hlíðarrípill er einn af þvergörðunum í sjóflóðavarnakerfi Siglufjarðar , en þvergarðarnir heita : Hlíðarrípill , Hafnarrípill , Skriðurípill , Skálarrípill og Bakkarípill . Orðið rípill merkir garður og fyrri hlutar nafnanna eru dregnir af nöfnum jarða eða öðrum örnefnum í grennd við garðana . Í fundargerð 238. fundar Skipulags - og umhverfisnefnd Fjallabyggðar – 3. apríl 2019 segir meðal annars : 3. 1903068 – Umsókn um leyfi fyrir klifurturni Lögð fram umsókn dagsett 21. mars 2019 þar sem Magnús Magnússon f.h. björgunarsveitarinnar Stráka óskar eftir leyfi til að reisa klifurturn ofan við Hlíðarrípil á Siglufirði í samræmi við meðfylgjandi teikningar . Erindi samþykkt en staðsetning skal vera í samráði við tæknideild . Nefndin bendir einnig á að ekki verður hægt að nýta turninn yfir vetrarmánuðina þar sem um snjóflóðahættusvæði er að ræða . Hér má sjá yfirlitsmynd af varnargörðunum ofan við Siglufjörð :